**PANDEMIJE U NOVOM MILENIJUMU – ISKUSTVA I POUKE**

**Dr Radenko Šćekić**[[1]](#footnote-1)

Vijekovima su razne epidemije pogađale ljudski rod uništavajući ogroman procenat stanovništva, urušavale države i privredu. Upravo su zarazne bolesti iza sebe ostavile veliki broj mrtvih, neuporedivo više nego oružani sukobi i često su bile jedan od ključnih faktora značajnih istorijskih procesa. Epidemije koje prelaze državne ili pak kontinentalne granice nazivaju se pandemije. Dok je epidemija izraz koji označava brzo širenje zarazne bolesti na veliki broj ljudi u malom vremenskom period - pandemija je više geografska odrednica, koja treba da ukaže da se bolest proširila na velikom prostoru, odosno na nekoliko kontinenata.

Od Antičke Grčke, gdje je epidemija prekinula zlatno doba Atine, do „Crne smrti“ (kuge) koja je od 14-tog vijeka pokosila do polovine tadašnjeg stanovništva Evrope, preko epidemija kolere, Španske groznice „pjegavog tifusa“, ebole, side - epidemije su u prethodnim vekovima odnijele stotine miliona ljudskih života. Vođeni su ili obustavljani ratovi zbog epidemija, kreirani novi geopolitički poretci, mijenjane karte svijeta Najdrastičniji primjer je kolonizacija od strane Evropljana, gdje su ključnu ulogu umjesto oružja odigrali virusi i bakterije koje su Evropljani donijeli sa sobom. Naime, evropska osvajanja i kolonizacija Amerike, Afrike i dijelova Azije, Australije - predstavljala su biološku katatrofu za stanovnike tih prostora. Desetine miliona Asteka, Maja, Inka, Aboridžina, afričkih crnaca – su podlegli od virusa i bakterija koje su Evropljani donijeli. Boginje, lepra (guba), tifus – samo su neke od zaraznih bolesti koje su vijekovima harale desetkujući stanovništvo. Španski grip ili Španska groznica (1918-1920) bila je jedna od najsmrtonosnijih pandemija u istoriji čovječanstva, kada je umrlo oko 75 miliona ljudi. Pojavila se pri kraju Prvog svjetskog rata i u tri talasa se širila planetom. Tuberkuloza je prisutna još od davnina, i od nje svake godine umire dva miliona ljudi, što je, posle side, čini najsmrtonosnijom zaraznom bolešću.

Balkanski prostor, nalazeći se na razmeđi civilizacija i vjekovnih migracija, dijelio je sudbinu ostatka Evrope u pogledu brojnih epidemija, koje su donosili osvajači: Rimljani, Huni/Mongoli, Otomanska imperija, Austrija. Epidemije kuge, boginja, kolere, tifusa, španske groznice zabilježene su kroz istoriju na ovom prostoru. Naročito su tokom Prvog svjetskog rata epidemije pjegavog tifusa i “španjolka” uzrokovale više stotina hiljada smrti na ovim prostorima. Pandemija korona virusa (Covid-19)početkom 2020 godine, predstavlja svojevrstan šok za ex-Yu prostor, koji se sa takvim nečim nije sretao još od epidemije boginja, Variola vera iz 1972 godine, kada je državnom intervencijom, organizovanom Civilnom zaštitom i masovnom vakcinacijom stanovništva – ova epidemija za kratko vrijeme suzbijena.

Tokom poslednjih nekoliko decenija, globalizovani svijet je iskusio više pandemija, poput SARS-a, Ptičijeg i gripa H1N1, ebole i dr. Međutim, pandemija Covid-19, korona virusa,– predstavlja pandemiju koja je zahvatila sve kontinente, kao i mnoge države u značajnom obimu, parališući globalizovanu ekonomiju, međunarodni saobraćaj i sportske aktivnosti. Razlog olakšanog širenja ove zaraze, leži u činjenici da živimo u globalnom svijetu, umreženom saobraćajnim, ekonomskim, kulturnim, medijskim, sportskim vezama. Što olakšava širenje i uticaj geopolitičkih, ekonomskih ali i zdrastvenih potresa. Takođe, ljudi su stariji, žive duže, više putuju, ali i upotrebljavaju češće razne vrste antibiotika, na koje virusi i bakterije postaju vremenom imuni. Kao što su nekada nehigijenski uslovi, neuhranjenost i nedostatak čiste vode, pogodovali širenju zaraze – u novom milenijumu to olakšava sve masovna gojaznost i raširene hronične bolesti, poput dijabetesa. Utvrđena smrtnost kod korona virusa je znatno manja nego kod ebole ili SARS-a ili pak kod Ptičijeg gripa (H5N1) - ali se Covid-19 mnogo brže širi i prema SZO je oko 10 puta smrtonosniji od virusa gripa iz 2009. Kako se ističe na internet komentarima: “SARS je bio smrtonosniji virus ali Covid-19 ima bolji medijski marketing”.

Svjetska zdravstvena organizacija proglasila je 11. marta 2020. epidemiju virusa korona (Covid-19) za pandemiju. U Crnoj Gori je epidemija Covid-19 proglašena zvaničnom odlukom 26. marta 2020. Iako je korona virus poznat više od pedeset godina, do skoro je tretiran kao bezazlena infekcija koja izaziva simptome slične gripu. Covid-19/SARS-CoV-2 /korona virus, iako ne predstavlja toliko smrtonosnu epidemiju poput nekih gore nabrojanih – nužno se nametnuo kao faktor koji je paralizovao čitavu planetu. Prije možda jednog vijeka, ovu zarazu niko ne bi ni primjetio niti bi ona imala mogućnosti da se proširi, bila bi lokalizovana na određeni manji prostor, sa određenim, manjim procentom smrtnosti. Međutim, svijet je u međuvremenu globalizovan (medijski, saobraćajno, ekonomski, turistički), što olakšava širenje epidemija. Korona pandemija, koja prevashodno ima zdrastvene implikacije, naročito kod pacijenta koji imaju komorbiditete, odnosno, druga hronična oboljenja - ima uticaj i posledice na skoro sve sfere društva. Od paralisane ekonomije, obrazovanja, sportskih takmičenja, do iznuđenih ograničavanja saobraćaja i uopšte kretanja ljudi, kako na međunarodnom tako i na međugradskom nivou, čak do uvođenja vanrednog stanja i policijskog časa u određenom periodu. Korona virus pokazuje globalnu ranjivost čitave planete, kao i mentalitetske razlike različitih naroda i kontinenata: sa jedne strane više kolektivnog a sa druge isključivo individualnog tipa. Takođe ističe različite državne pristupe i koncepcije ovom problemu, sebičnost ili solidarnost određenih država (svojevrsni “koronapatriotizam”), kao i požrtvovanost zdrastvenih radnika, humanost i solidarnost sportista.

Sportske arene su zbog svoje masovne posjećenosti, postale žarišta širenja epidemije. Nekoliko utakmica fudbalske Lige šampiona su pod sumnjom da su bile svojevrsno „epidemijsko žarište“ koje je raširilo korona virus. Utakmica Lige šampiona između Liona i Juventusa, utakmica Pariz Sen Žermena i Borusije Dortmund, kao i utakmica između Atalante i Valensije 19.2.2020 predstavljale su izgleda svojevrstan okidač za širenje ovog virusa na Francusku, Italiju i Španiju. Strahuje se da sličnu sudbinu kao grad Bergamo, može imati i Liverpul zbog revanša osmine finala Lige šampiona između Liverpula i Atletiko Madrida odigranog 11. marta pred desetinama hiljada navijača, među kojima se nalazilo i nekoliko hiljada navijača iz Španije u kojoj je u to vrijeme već buknula zaraza.

Sport predstavlja industriju gdje cirkulišu desetine milijardi dolara. Simbioza sporta-ekonomije-medija proteklih nekoliko decenija: od transfera igrača, utakmica klubova i međunarodnih takmičenja – kreira medijski spektakl sa enormnim zaradama i vrtoglavim iznosima za sponzorstva i medijska prava. Sport je tako postao veliki biznis. Iz tog razloga, svako zaustavljanje i blokada sportskih aktivnosti, odražava se na zarade klubova, sportista, medija, proizvođača sportske opreme, sponzora, priređivača sportskih klađenja. Kriza uzrokovana korona virusom će pogoditi mnoge klubove i takmičenja, naročito ona gdje se “obrće” ogroman novac od sponzora i medijskih prava. Poput fudbala, košarke, tenisa, hokeja, bejzbola, američkog fudbala, ragbija, golfa, Formule 1. Vodeće Evropske fudbalske lige su drastično smanjile plate svojim igračima. Profesionalni sportisti se solidarišu sa tim odlukama. Naravno, najviše je pogođen fudbal, kao “najvažnija sporedna stvar na svijetu”. Svijet sporta prekinut zbog pandemije korona virusa trpi ogromne finansijske gubitke. Takođe su mnogi sportisti, u prvom redu fudbaleri i košarkaši, treneri koji su zaraženi - uspješno izliječeni od korona virusa. Olimpijske igre su zbog pandemije odložene za narednu 2021. godinu. Dok je predsjednik FIFA Đ. Infantino upozorio sve saveze kako bi prerano pokretanje takmičenja koja su stopirana bilo neodgovorno.

Kuriozitet predstavlja nekoliko fudbalskih liga, koje su nastavile takmičenje. Poput Bjelorusije, Nikaragve, Tadžikistana, Burundija. Kao i takmičenja u hokeju i košarci u pojedinim ligama. Iako ne toliko atraktivno ni poznato, Bjelorusko fudbalsko prvenstvo se, u nedostatku drugih evropskih liga – nametnulo kao globalni fudbalski hit u vremenu korone. Porasli su prihodi od donacija i marketinga. Bjeloruska *Višaja liga*, pokazala se spretnom da iskoristi to što joj je pripala čast da bude na trenutak najveća svjetska fudbalska pozornica. Mada je u skladu sa preporukama - na tribinama manje gledalaca koji poštuju predviđenu socijalnu distancu i sanitarne mjere. To sve donosi Bjelorusima trenutnu svjetsku slavu i ogroman novac za ligu za koju su mnogi samo znali za klub BATE Borisov, kao i aktuelnog šampiona, Dinamo Brest i to nakon uključivanja u njegovu upravljačku strukturu Dijega Maradone. U prilog im ne idu samo reportaže u zapadnim medijima, već i popularnost *Višaja lige* koja je porasla u kladioničarskom svijetu i na društvenim mrežama. Generalno uzevši, činjenica je da će zbog ove pandemije globalni sport biti jako pogođen. Očekuju se veliki finansijski problemi koji će pogoditi kako sportske radnike tako i klubove.

Nametnuta prinuđenost življenja u zatvorenom prostoru, samoizolaciji, karantinu - utiče na našu motoriku, opseg kretanja i pokretljivosti. To takođe ima uticaja na našu psihu, pojačane frustracije, nervozu, razdražljivost, elemente anksioznosti. Strah od nepoznatog, nevidljivog neprijatelja, uz ograničenu interakciju sa drugim ljudima, medijsku atmosferu straha i napetosti - utiče kako na duh tako i na tijelo. Smanjena pokretljivost uz prisutnu podsvjesnu tenziju zbog aktuelne krizne situacija, dovodi do nervoznog, pojačanog apetita, a time i povećanja tjelesne mase. Stoga se nameće kao nužnost improvizacija redovne fizičke aktivnosti u uslovima (samo)izolacije, kao i redovnog, brzog hoda u periodima dozvoljnih izlazaka uz poštovanje socijalne distance. Jačanjem svoga tijela i duha, jačamo imunitet, odbrambenu sposobnost našeg organizma da se bori sa napadačima: virusima i bakterijama. Pozitivan stav, optimizam, disciplina u hrani i vježbanju – doprinose održavanju neophodnog nivoa imuniteta našeg organizma da prebrodi period trajanja epidemije. Za razliku od prethodnih, ova pandemija je, za kratko vrijeme izmijenila skoro sve segmente života savremenog čovjeka koji bi trebao da iz ove krizne situacije izvuče određene pouke. U prvom redu veće brige za prirodu, svakodnevnu ličnu higijenu i izgrađivanje određene zdrastvene bezbjedonosne kulture.

Krizne situacije predstavljaju plodno polje za razne vrste teorija zavjere i geopolitičkog nadgornjavanja. Kao i do teorija, da uvođenja vanrednih stanja i zakonskih ograničenja predstavljaju svojevrstan društveni eksperiment, do koje mjere ljudi mogu izdržati, trpjeti smanjivanje slobode kretanja i sl. Pojava i širenje koronavirusa SARS-CoV-2 postalo je predmet međusobnih optužbi vodećih svjetskih sila, da je pandemija nečija globalna strateška psiho-informaciona i ekonomska specijalna operacija. Uporedo sa pandemijom virusa Covid-19, svijet je ušao u novu ekonomsku krizu. Početak krize se osjećao još u septembru 2019. Pandemija može poslužiti da se ta činjenica sakrije i medijski amortizuje. Za Evropsku uniju, ovaj virus predstavlja ozbiljan sistemski šok. Čitav koncept evropske „solidarnosti“ je doveden u pitanje, zbog kraha Šengena i nesolidarnosti članica. Pandemija je podstakla možda anahrone ideje o podizanju nacionalnih zidova u doba kada prosperitet zavisi od globalne trgovine i kretanja ljudi. Praktično svi aspekti života trenutno su taoci koronavirusa i preovladava opšta neizvjesnost. Države su angažovane na obuzdavanju virusa ali i na stabilizaciji privrede.

Prinuđeni smo kao društvo na borbu sa nevidljivim neprijateljem u vidu virusa odnosno na život u nužnoj izolaciji. Prethodnih decenija, usled razvoja tehnologije, društvenih mreža, ljudi su se znatno otuđili jedni od drugih, uljuljkani u lagodnost tehnološkog razvoja. Tako da je je remećenje takvog konformizma u vidu nužnih zabrana – svojevrstan šok. Nošenje zaštitnih maski već decenijama predstavlja uobičajenu sliku u megalopolisima Azije zbog zagađenosti vazduha ili povremenih epidemija. Evropljani satkani od različitih mentaliteta i nivoa disciplinovanosti i društvene odgovornosti u većoj ili manjoj mjeri, manje ili više uspješno se nose sa pandemijom Covid-19 virusa. Epidemije zaraznih bolesti predstavljaju nesrećne periode razvoja čovječanstva kroz različite epohe. Medicinska dostignuća su umnogome doprinijela suzbijanju većine epidemija. Čovječanstvo je preživjelo kugu i špansku groznicu, pa će prebroditi i ovu pandemiju. Ali će cijena u ekonomskom i psihološkom pogledu zbog umreženog, globalizovanog svijeta biti puno veća. Treba da na primjeru korona virusa, koji ipak po smrtnosti spada u blaže – pripremimo stanovništvo, zdrastveni sistem i državne institucije za potencijalnu epidemiju nekog novog virusa u budućnosti. Ovakve krizne situacije treba da nas pripreme za buduće, kojih će zasigurno biti. Bilo da virusi i bakterije slobodno u prirodi mutiraju ili su pak ljudska vještačka tvorevina kreirana sa određenim geopolitičkim ciljem. U mjesecima kada se kao društvo nalazimo pred najvećim zdravstvenim izazovom u našoj novijoj istoriji, svjesni smo da sve dosadašnje, političke, ideološke razlike postaju irelevantne pred “nevidljivim neprijateljem” koji ne razlikuje političke opcije, društveni status, bogate i siromašne. Pojava novog, globalnog, smrtonosnog virusa još jednom podsjeća koliko je ljudska civilizacija ranjiva od strane nevidljivog neprijatelja. Tek kada se dogodi neka prirodna katastrofa, zemljotres, poplava, erupcija vulkana, suša, epidemija zarazne bolesti – shvatimo svu ljudsku prolaznost i nemoć. Sve dok ne postoje vakcine ili lijekovi (za liječenje virusa korona), naš duševni mir, naša psihološka ravnoteža i disciplina su glavno oružje koje imamo da se održi naš imunološki sistem. Dok će sportska takmičenja ponovo biti aktuelna, možda u drugačijem, modifikovanom obimu i iznuđenim preventivnim zdrastvenim mjerama.

1. Autor je doktor Političkih nauka, diplomirani istoričar i geograf.

   Viši Naučni saradnik (Vanredni profesor) u Istorijskom institutu UCG. [↑](#footnote-ref-1)